Inchanga-geweld: Duisende stroom na gedenkdiensteDie gedenkdiens van Nontsikelelo Blose Sondag (28 Augustus 2016) in Inchanga. Foto: Giordano Stolley/ANA Die Nondlini-sport-en-gemeenskapsaal in Inchanga waar Blose se gedenkdiens plaasgevind het, was volgepak met ondersteuners geklee in rooi T-hemde, familielede en talle verslaggewers. ŉ Paar honderd ondersteuners het buite die saal saamgedrom nadat hulle nie binne plek kon kry nie. Slegs 5 km weg het sowat 1 000 ANC-ondersteuners die Michael Gwala-saal volgepak vir die gedenkdiens van Ngcobo, ŉ lid van die ANC Jeugliga wat ook tydens die geweld by Inchanga doodgemaak is nadat ŉ woedende groep inwoners op sy huis toegesak het. James Nxumalo, die voormalige burgemeester van die eThekwini-metro, het Blose se begrafnis bygewoon. Ngcobo se begrafnis is deur die ANC eThekwini se streeksekretaris, Bheki Ntuli, en Thanduxolo Sabelo, die ANC Jeugliga se provinsiale sekretaris, bygewoon. Daar was Sondag ŉ swaar polisieteenwoordigheid in Inchanga wat deel vorm van Durban se omstrede Wyk 4. Die wyk is verdeeld tussen lede van die ANC en SAKP sedert die nominasie van kandidate vir die munisipale verkiesing vroeër vandeesmaand. Sedertdien heers erge spanning in die gebied en word voorvalle van geweld kort-kort aangemeld.